REGOLAMENT (KE) Nru 953/2005 TAL-KUNSILL
tal-21 ta' Ġunju 2005
dwar il-konklużjoni tal-Protokoll li jistabbilixxi, għall-perjodu mill-1 ta’ Lulju 2004 sat-30 ta’ Ġunju 2007, il-possibilitajiet ta’ sajd u l-kontribut finanzjarju previst mill-ftehim bejn il-Komunità Ekonomika Ewropea u r-Repubblika tal-Kosta ta’ l-Avorju dwar is-sajd ’il barra mill-Kosta ta’ l-Avorju
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod speċjali l-Artikolu 37 tiegħu flimkien mal-paragrafu 2 u l-ewwel sentenza tal-paragrafu 3 ta’ l-Artikolu 300,
Wara li kkunsidra l-proposta tal-Kummissjoni,
Wara li kkunsidra l-opinjoni tal-Parlament Ewropew (1),
Billi:
(1)
Bi qbil mal-Ftehim bejn il-Komunità Ekonomika Ewropea u r-Repubblika tal-Kosta ta’ l-Avorju dwar is-sajd ’il barra mill-Kosta ta’ l-Avorju (2), qabel l-iskadenza tal-perjodu ta’ validità tal-Protokoll anness mal-Ftehim, il-partijiet involuti fil-kuntratt jinnegozjaw sabiex jiddeterminaw bi qbil komuni l-kontenut tal-Protokoll għall-perjodu li jmiss u, jekk ikun hemm bżonn, il-modifikazzjonijiet jew iż-żidiet li għandhom isiru fl-Anness.
(2)
Iż-żewġ partijiet innegozjaw Protokoll ġdid li jistabbilixxi l-possibilitajiet ta’ sajd u l-kontribut finanzjarju bejn id-9 u t-13 ta’ Novembru 2003 f’Abidjan. Dan il-Protokoll li jikkonċerna l-perjodu mill-1 ta’ Lulju 2004 sat-30 ta’ Ġunju 2007 ġie ffirmat fit-3 ta’ Marzu 2004 fi Brussel.
(3)
Hu importanti li ssir konferma ta’ l-iskema tat-tqassim tal-possibilitajiet ta’ sajd bejn l-Istati Membri kif ukoll ta’ l-obbligi tagħhom li jinnotifikaw il-qabdiet.
(4)
Huwa xieraq li dan il-Protokoll ikun approvat,
ADOTTA DAN IR-REGOLAMENT:
Artikolu 1
Il-Protokoll li jistabbilixxi, għall-perjodu mill-1 ta’ Lulju 2004 sat-30 ta’ Ġunju 2007, il-possibilitajiet ta’ sajd u l-kontribut finanzjarju previst fil-Ftehim bejn il-Komunità Ekonomika Ewropea u r-Repubblika tal-Kosta ta’ l-Avorju dwar is-sajd ’il barra mill-Kosta ta’ l-Avorju (3), hu approvat f’isem il-Komunità Ewropea.
Artikolu 2
1. Il-possibilitajiet ta’ sajd stabbiliti bil-Protokoll huma mqassma bejn l-Istati Membri skond l-iskema li ġejja:
a)
sajd demersali:
Spanja: 1 300 GT (gross tonnage) fix-xahar b’medja annwali
b)
sajd għat-tonn:
i)
tunnari li jistadu bit-tartarun
-
Franza: 17-il bastiment
-
Spanja: 17-il bastiment
ii)
skejjen li jistadu bil-konz tal-wiċċ
-
Spanja: 6 bastimenti
-
Portugall: 5 bastimenti
iii)
tunnari li jistadu bil-konz
-
Franza: 3 bastimenti
2. Jekk it-talbiet għal-liċenzji minn dawn l-Istati Membri ma jeħdux il-possibilitajiet kollha ta’ sajd stabbiliti bil-Protokoll, il-Kummissjoni tista’ tikkonsidra talbiet għal-liċenzji minn kull Stat Membru ieħor.
Artikolu 3
L-Istati Membri li l-bastimenti tagħhom jistadu fil-qafas ta’ dan il-Ftehim għandhom jinnotifikaw lill-Kummissjoni bil-kwantitajiet ta’ kull qabda li jkunu għamlu fiż-żona tas-sajd tal-Kosta ta’ l-Avorju skond il-modalitajiet previsti bir-Regolament (KE) Nru 500/2001 tal-Kummissjoni (4) ta' l-14 ta' Marzu 2001 dwar l-istabbiliment tal-kondizzjonijiet applikabbli għar-Regolament (KEE) Nru 2847/93 tal-Kunsill dwar il-kontrolli tal-qabdiet minn bastimenti tas-sajd fl-ilmijiet ta' pajjiżi terzi fl-ibħra miftuħa.
Artikolu 4
Il-President tal-Kunsill hu awtorizzat biex jaħtar il-persuni awtorizzati biex jiffirmaw il-Protokoll sabiex tiddaħħal il-Komunità.
Artikolu 5
Dan ir-Regolament jidħol fis-seħħ fit-tielet ġurnata wara l-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament jorbot fl-intier tiegħu u japplika f’kull Stat Membru.
Magħmul fi Brussel, il-21 ta' Ġunju 2005.